tttarun/llama2_hindi huggingface dataset:
प्रशिक्षण व्यक्ति को तकनीकी समस्याओं को हल करने के लिये सज्जित करता है लेकिन पेशे से जुड़ी सामाजिक, नैतिक और मानवीय समस्याओं के समाधान के लिये नहीं। चर्चा कीजिये।
उत्तर :
पेशेवरों में मानवीय मूल्यों के प्रति उदासीनता का कारण उनकी शिक्षा के कार्यक्रमों में नैतिकता और मूल्यों की उपेक्षा है। शैक्षिक संस्थान केवल नवीनतम ज्ञान और कौशल निर्माण पर केंद्रित रहते हैं। लेकिन, कैसे एक नैतिक और ज़िम्मेदार ढंग से इस जानकारी का उपयोग करना है इसका अभाव दिखता है।
दार्शनिकों के अनुसार नीतिशास्त्र ‘आचरण का विज्ञान’ है। ऐसे मूल्य, जो हमारा मार्गदर्शन करते हैं कि कैसे हमें व्यवहार करना चाहिये, वे ‘नैतिक मूल्यों’ की श्रेणी में आते हैं जैसे-ईमानदारी, निष्पक्षता आदि। इसलिये एक विश्वसनीय काम के माहौल को बढ़ावा देने के लिये नीतिशास्त्र का प्रशिक्षण अत्यधिक आवश्यक है। कभी-कभी वहाँ अवैध और अनैतिक व्यवहार के बीच अकसर सूक्ष्म अंतर के बारे में भ्रम की स्थिति बन जाती है। उचित प्रशिक्षण प्रत्येक कर्मचारी को सूचनाओं से युक्त रखता है जिससे निर्णयों में त्रुटियों को रोकने में सहायता मिलती है और संगठन को नकारात्मक प्रभाव से बचाता है।
एक संगठन की विशेषता है कि यह नैतिकता का एक कोड या आचार संहिता का विकास करता है जैसे- केन्द्रीय सिविल सेवा (आचरण) नियम, 1964 का अस्तित्व है। इसका पालन नैतिक तरीके से कार्य करने में सहायक होता है, जो पेशेवर व्यवहार के सामान्य सिद्धांतों की रूपरेखा बताता है। कार्यस्थल पर प्रत्येक कर्मचारी को इस तरह की आचार संहिता के रूप में सामान्य नैतिक व्यवहार के लिये एक मूर्त और वास्तविक संदर्भ होना चाहिए। नैतिक व्यवहार अचिन्त्य और अनिवार्य होना चाहिए। कर्मचारियों में उचित मनोवृत्ति के विकास का एक प्रभावी तरीका संगठनामत्क भूमिका निभाने में संलग्न करना है। नियमित तौर पर नैतिकता के प्रशिक्षण वीडियो में अच्छे और बुरे व्यवहार के उदाहरण देखकर इन बुनियादी बातों को कर्मचारी सीख सकते हैं। प्रत्येक कार्यस्थल में व्हीसल ब्लोअर के लिये तंत्र विकसित करना चाहिये, जहाँ तन्मयता के साथ वह कार्य कर सके। यह ईमानदार कर्मियों को डर के बिना सत्य प्रकट करने और संदिग्ध, अनैतिक गतिविधि की सूचना देने में मदद करता है।
प्रशिक्षण में कुछ परिवर्तन को समायोजित करके, संगठन विभिन्न नैतिक दुविधाओं को हल करने के लिये अपने कर्मचारियों को सशक्त कर सकते हैं।
चाणक्य ने अर्थशास्त्र में दर्शाया है कि "राजा संवैधानिक दास होता है।" इस कथन के आलोक में कानून, नियम और विनियम के नैतिक निर्देश के स्रोत के रूप में क्या महत्व है? क्या औपचारिक नियमों और निर्देशों की शासन में कोई सीमा है? मूल्य और नैतिकता किस प्रकार इस अंतराल को भर सकते हैं?
उत्तर :
राजा को संविधान में उल्लेखित दिशा-निर्देशों के अनुसार कार्य करना चाहिये। वह कानून से ऊपर नहीं है क्योंकि ‘कानून राजा है, न कि राजा कानून’। संविधानवाद राजा (शासक) पर बंधन लगाता है और यह शासक का नैतिक दायित्व है कि वह संविधान से बंध कर रहे।
इसी परिप्रेक्ष्य में कानून, नियम और विनियम (Law, Rule and Regulation) मार्गदर्शक शक्ति के रूप में कार्य करते हैं। ये स्पष्टता प्रदान करते हैं और अधिकारियों को वैयक्तिक पसंद से इतर निष्पक्षता का पालन कर निर्णय लेने में मदद करते हैं। जैसे- योग्यता के आधार पर नियुक्ति, स्थायी कार्यकारिणी में भाई-भतीजावाद को रोकने में मदद करती है।
हालाँकि, कानून, नियम और विनियम की इस परिप्रेक्ष्य में कुछ सीमाएँ हैं-
ये मानव के प्रत्येक कार्य और कार्रवाई को निर्देशित नहीं कर सकते हैं।
कुछ स्तर पर ‘विवेक’ का प्रयोग आवश्यक है ताकि मानवीय और व्यावहारात्मक पहचान को बनाए रखा जा सके और प्रशासन को मशीन में बदलने से रोका जा सके। 
अतः कानून, नियम और विनियम को शासन के स्रोत के रूप में प्रयोग करने की एक सीमा है जिसे मूल्यों के आधार पर नियंत्रित कर बेहतर निर्णयन को स्थापित किया जा सकता है। 
नीतिशास्त्र, शासन में समानुभूति, करुणा को सुनिश्चित करता है जिसे वस्तुनिष्ठ कानून द्वारा प्राप्त नहीं किया जा सकता है। उदाहरण के लिये, एक कार्यालय में किसी सेवानिवृत्त वृद्ध के ऑफिस में 5-10 मिनट देरी से आने के बाद भी उसकी आवश्यकताओं को सुनना। इस प्रकार प्रशासन में अंतर्रात्मा को जोड़ने की आवश्यकता है।
चयन के पश्चात् A की पहली नियुक्ति एक ज़िले के मुख्य विकास अधिकारी के रूप में हुई। A की ही निगरानी में उस ज़िले के एक अविकसित क्षेत्र में सड़क बनाने का कार्य शुरू हुआ। क्षेत्र की जाँच के पश्चात् सड़क बनाने का कार्य शुरू कर दिया गया। 27 दिनों में 65 प्रतिशत कार्य पूरा हो गया था। अचानक प्रस्तावित मार्ग में एक प्राचीन वट वृक्ष के होने से निर्माण कार्य में व्यवधान पड़ गया। वन विभाग से उस पेड़ को काटने की अनुमति मांगी गई, जिसके फलस्वरूप पेड़ काटने की अनुमति मिल गई। पेड़ काटने के समय ही उस संबंधित क्षेत्र के कुछ लोगों ने क्षेत्र के विधायक के साथ उस वट वृक्ष के पास बैठकर धरना देना शुरू कर दिया। उनका कहना था कि उस पेड़ से उनकी धार्मिक भावना जुड़ी हुई है, अतः उसे न काटा जाए। इससे सड़क निर्माण कार्य को रोकना पड़ा। A सड़क पूरी करना चाहता है, इसके लिये उसने विधायक से धरना बंद कर निर्माण कार्य पुनः शुरू करने के लिये अनुरोध किया, लेकिन बात न बनी। तत्पश्चात् श्चात लोगों के समर्थन में बड़े नेताओं का भी दबाव A पर पड़ने लगा। ऐसे में A को इस तरह के हस्तक्षेप के आलोक में कार्य पूरा करने के लिये क्या करना उचित होगा?
उत्तर :
लोकतंत्र में, नौकरशाही और राजनीतिक हस्तक्षेप साथ-साथ चलते हैं। यह लोकतंत्र की विशिष्टता है। किसी भी देश को चलाने के लिये अनुचित राजनीतिक हस्तक्षेप की ज़रूरत नहीं है,  लेकिन राजनीतिक हस्तक्षेप अनिवार्य और अपरिहार्य है अन्यथा लोकतंत्र काम नहीं कर पाएगा। लोकतंत्र में राजनीतिक हस्तक्षेप की ज़रूरत है क्योंकि लोगों को जनप्रतिनिधियों से उम्मीदें होती हैं।
इस कारण मुख्य विकास अधिकारी के रूप में A का कर्त्तव्य बनता है कि बिना किसी दबाव में आए निर्माण कार्य हेतु सामूहिक रूप से उचित उपाय को अपनाया जाए। इस सन्दर्भ में A को-
सर्वप्रथम एक सौहार्द्रपूर्ण वातावरण बनाना चाहिये। 
संबंधित क्षेत्र के विधायक और लोगों के साथ बैठकर रोड के निर्माण हेतु एक सार्थक उपाय या समझौते को तलाशने का प्रयास करना चाहिये।  साथ ही A को उक्त घटना से अपने उच्च अधिकारियों को भी अवगत कराकर, इसके वैकल्पिक हल के लिये प्रयास करने चाहिये।  A को संबंधित क्षेत्र की जनता को इस निर्माण के महत्त्व के सन्दर्भ में जागरूक करना चाहिये। साथ ही बचे निर्माण कार्य में जनभागीदारी को सुनिश्चित करना चाहिये।
"अंतर्राष्ट्रीय संबंधों में नैतिकता के बाध्यकारी मानक सुनिश्चित करना संभव नहीं है क्योंकि ये प्रतिमान राष्ट्रों के निजी हितों के संदर्भ में परिवर्तित होते रहते हैं। हाल ही में यूरोप में ‘रिफ्यूजी समस्या’ के आलोक में इस विषय पर अपने मत को प्रस्तुत करें।
उत्तर :
यह सर्वविदित है कि प्रत्येक राष्ट्र अपने राष्ट्रीय हितों के अनुरूप अपनी विदेश नीति का निर्माण करता है। ऐसे में अंतर्राष्ट्रीय संबंधों में किसी बाध्यकारी मानक पर विभिन्न संप्रभु राष्ट्रों की सहमति प्राप्त करना एक मुश्किल कार्य है। उदाहरणस्वरूप ‘परमाणु अप्रसार संधि’ विश्व में परमाणु अस्त्रों व तकनीक के प्रसार को रोकती है परंतु भारत अपनी सुरक्षा चिंताओं व राष्ट्रीय हितों के कारण इस संधि को स्वीकार नहीं करता।
हाल के वर्षों में सीरिया, इराक, यमन, अफ्रीका के कई हिस्सों में चल रहे संघर्ष के कारण लाखों लोग अपने घर-बार छोड़कर यूरोपीय राष्ट्रों में बेहतर जीवन की आस में शरण लेना चाहते हैं। परंतु यूरोपीय देश विभिन्न कारणों, यथा- संसाधनों के अभाव, सामाजिक ताने-बाने के बिगड़ने की आशंका, धार्मिकतनाव उभरने की चिंता और अन्य सुरक्षा कारणों का हवाला देकर शरणार्थियों को प्रवेश देने से इनकार कर रहे हैं। कुछ देशों, जैसे- जर्मनी ने अपवादस्वरूप मानवीय आधार पर शरणार्थियों को सीमित संख्या में प्रवेश करने की अनुमति दी है
ध्यातव्य है कि इन यूरोपीय देशों के नेतृत्व में द्वितीय विश्व युद्ध के पश्चात् अपनी रिफ्यूजी समस्या के समाधान हेतु 1951 में संयुक्त राष्ट्र शरणार्थी अधिवेशन संपन्न हुआ था। उसके पश्चात 1967 के प्रोटोकॉल में शरणार्थियों के लिये संशोधन के माध्यम से शरणार्थियों के लिये भौगोलिक और अस्थायी सीमाओं को हटा दिया गया। किंतु आज जब पश्चिम एशिया की समस्या सामने आई तो अपने राष्ट्रहितों को तरजीह देते हुए यूरोपीय देश कन्वेंशन के कानूनों का को मानने से इनकार कर रहे हैं। मेरे मत से यह नीतिगत परिवर्तन राष्ट्रहितों के प्रश्न पर ही हुआ है परंतु दोहरे मापदंडों के चलते उनकी नीति अनैतिक है। 
परंतु ऐसा भी नहीं है कि अंतर्राष्ट्रीय संबंधों में कोई भी सर्वसहमति का मूल्य मौजूद नहीं है। आज आतंकवाद के खिलाफ एकजुट होने की बात हो या जलवायु परिवर्तन से जूझने का मानक हो, हम प्रायः अंतर्राष्ट्रीय मंच पर एकजुट दिखाई देते हैं जहाँ राष्ट्रहित से ऊपर संपूर्ण मानव जाति की सुरक्षा को आगे रखा जाता है।
"मानव आचरण केवल अभिरुचि या हॉबी से नहीं समझा जा सकता, मनोवृत्तियों और अभिवृत्तियों की मिली-जुली प्रतिक्रियाओं से ही इसे पहचाना जा सकता है।" चर्चा कीजिये।
उत्तर :
मानव आचरण केवल अभिरुचि या हॉबी से नहीं समझा जा सकता, बल्कि इसे मनोवृत्तियों और अभिवृत्तियों की मिली-जुली प्रतिक्रियाओं से ही पहचाना जा सकता है-
दोनों ही एक संज्ञानात्मक प्रक्रिया के अंग हैं और ये मनुष्य के समस्त व्यवहार और संबंधों को बड़ी गंभीरता से प्रभावित करते हैं।
दोनों के उद्गम स्थल मस्तिष्क में एक जैसे ही हैं और दोनों को ही सीखना या प्राप्त करना पड़ता है। ये अपने आप नहीं बनते।
दोनों ही मनुष्य के जीवन में लम्बे समय तक बने रहते हैं और समय के साथ आने वाले बदलावों या परिवर्तनों से लड़ते भी रहते हैं।
कभी-कभी ये दोनों एक जैसे भी हो सकते हैं और साधारण प्रशासक या औसत इंसान इन दोनों को एक ही समझने की भूल भी कर सकते हैं।
मनोवृत्ति (attitude) एक जन्मजात स्थिति है, जिस पर चारों ओर के वातावरण का प्रभाव भी सापेक्ष दृष्टि से कम पड़ता है। इसे एक सीमा के बाद बदला नहीं जा सकता। इसके विपरीत अभिवृत्ति (aptitude) एक मूल्यात्मक स्थिति है, जो बहुत अधिक गहरी और स्थायी होती है। अभिवृत्तियाँ धीरे-धीरे निखर कर परिपक्वता को प्राप्त करती हैं और बहुत सारे प्रभाव उनमें बहुलता का अहसास भी करवाते रहते हैं। इसे भी आसानी से बदला या छोड़ा नहीं जा सकता।
डॉक्टर सुहास एक अस्पताल में एनेस्थेटिस्ट के रूप में कार्यरत हैं। वे एक वरिष्ठ सर्जन की टीम में शामिल हैं। डॉ. सुहास को अपने वरिष्ठ सर्जन से कुछ मुद्दों पर परेशानी है। पहली तो यह कि वे ऑपरेशन के लिये पुरानी तकनीकों का इस्तेमाल करते हैं, जिसके चलते रोगी को सर्जरी के पश्चात् काफी पीड़ा होती है और उसे ठीक होने में भी ज़्यादा वक्त लगता है। दूसरी समस्या यह है कि ऑपरेशन थियेटर में वे रोगी के संबंध में अशिष्ट चुटकुले सुनाते हैं जिससे उनकी सहयोगी नर्स असहज महसूस करती हैं। उस सर्जन से काफी कनिष्ठ होने के कारण डॉ. सुहास न तो उनकी आलोचना कर सकते हैं और न ही उन्हें ऐसा करने से रोक पा रहे हैं।(a) यदि आप डॉ. सुहास के स्थान पर होते, तो आपके पास क्या-क्या विकल्प होते?(b) प्रत्येक विकल्प का मूल्यांकन करके बताइये कि आप कौन-सा विकल्प चुनेंगे? उसके कारण भी बताइये।
उत्तर :
(a) यदि आप डॉ. सुहास के स्थान पर होते, तो आपके पास क्या-क्या विकल्प होते?
     यदि मैं डॉ. सुहास के स्थान पर होता तो मेरे पास निन्मलिखित विकल्प होते-
मैं सिर्फ अपने काम पर ध्यान देता और वरिष्ठ सर्जन की ‘गुड बुक’ में रहता।
वरिष्ठ सर्जन का कृत्य मरीजों के हितों एवं सुरक्षा के साथ समझौता करने जैसा है। मुझे सहयोगी नर्स कर्मचारियों की असहज स्थिति को भी ध्यान में रखते हुए कोई कदम उठाना है। सर्वप्रथम मैं उनको अपने व्यवहार से सांकेतिक अर्थ में अपनी नाखुशी दिखाऊंगा, जैसे- उनके चुटकुलों पर नहीं हँसूंगा।
मैं उनसे व्यक्तिगत तौर पर मिलकर एक बार समझाने की कोशिश करूंगा। 
यदि वह फिर भी अपना व्यवहार नहीं बदलते हैं तो मैं अस्पताल के प्रबंधन से निवेदन करूँगा कि जिन मरीजों का हमारी टीम ने ऑपरेशन किया है, कृपया उनकी ‘फीडबैक’ लें। साथ ही मैं प्रबंधन को सर्जन के व्यवहार के संबंध में भी बताऊँगा। 
यदि प्रबंधन भी कोई ठोस उचित कदम नहीं उठाता है तो मैं चिकित्सकों को लाइसेंस देने वाली एजेंसी से इस मामले की जाँच का आवेदन करूँगा।
(b) प्रत्येक विकल्प का मूल्यांकन करके बताइये कि आप कौन-सा विकल्प चुनेंगे? उसके कारण भी बताइये।
मेरे प्रथम विकल्प को चुनने से मैं न केवल उनके अनैतिक व्यवहार में उसका सहयोगी बन जाता हूँ बल्कि यह मरीजों को सर्वश्रेष्ठ चिकित्सा देने के एक चिकित्सक की शपथ का भी उल्लंघन होता है। ऐसी स्थिति भी आ सकती है कि कोई सहयोगी नर्स उनके व्यवहार की शिकायत कर दे और मेरे भी सहयोगी होने के आरोप से मेरी प्रतिष्ठा धूमिल हो जाए।
मैं दूसरे विकल्प को चुनूँगा। इससे मरीज की सुरक्षा भी सुनिश्चित हो पाएगी तथा सहयोगी नर्स कर्मचारी भी सहज महसूस करेंगी।
क्या निगमित शासन के अंतर्गत निगम सामाजिक उत्तरदायित्व (CSR) परोपकारिता के समान है? उदाहरण के साथ विश्लेषण करें।
उत्तर :
कार्पोरेट सोशल रिसपाँसिबिलिटी (सीएसआर), परोपकार के लक्ष्यों के मामले में समानता रखता है। दोनों का लक्ष्य समाज का हित है परन्तु प्रकृति, उद्देश्य व आयाम को लेकर भिन्नता पाई जाती है। इसे प्रस्तुत चार्ट से समझा जा सकता है-
भिन्नता के बिन्दु
सीएसआर
परोपकार
प्रकृति (Nature)
कर्त्तव्य व उत्तरदायित्व
सेवाभाव
उद्देश्य (Purpose)
प्राकृतिक-सामाजिक संसाधनों के उपयोग से होने वाले प्रभाव, जो लाभ-हानि की गणना से परे होते हैं, के बदले समाज को कुछ वापस करने के उद्देश्य से किया जाता है।
दया और दान के भाव से कमज़ोर वर्गों की सहायता करना। यह मुख्यतः आत्म संतुष्टि हेतु किया जाता है।
आयाम (Dimension)
सामाजिक-आर्थिक
परोपकारी और नैतिक
क्षेत्र (Scope)
यह प्रायः देश की भौगोलिक सीमा के भीतर होता है।
यह किसी क्षेत्रीय बंधन भौगोलिक सीमा से परे होता है। 
उदाहरण
1. टाटा के द्वारा शुरू की गई जीवन रक्षा पहल(MANSI)
2. भारत पेट्रोलियम द्वारा शुरू किया गया बूंद कार्यक्रम
मेलिंडा और गेट्स फाउंडेशन द्वारा विभिन्न देशों जैसे अफ्रीका में स्वास्थ्य सेवा हेतु किये जा रहे प्रयास।
"मनुष्य अपनी स्वतंत्रता के लिये अभिशप्त है क्योंकि एक बार विश्व में झोंक दिये जाने के बाद वह उस प्रत्येक चीज़ के लिये ज़िम्मेदार होता है जो वह करता है।"
उत्तर :
मेरी राय में इस वक्तव्य का आशय है कि व्यक्ति अपने भाग्य का स्व-निर्माता है, चाहे परिस्थितियाँ और निर्णयात्मक स्थान (decisional niche) कैसा भी हो। यदि कोई व्यक्ति पूर्ण निष्ठावान और दृढ़ प्रतिज्ञ है तो वह किसी भी लक्ष्य को प्राप्त कर मील का पत्थर स्थापित कर सकता है।
ध्यातव्य है कि कई बार परिस्थितियाँ और पर्यावरण मानव के पूर्ण नियंत्रण में नहीं होते हैं, लेकिन निर्णय और उसके परिणाम मानव की हद में होते हैं। उदाहरण के तौर पर ‘कैदी की दुविधा’ यह बताती है कि कुल मिलाकर स्थिति कैदी के नियंत्रण में नहीं होती है लेकिन कैदी की पसंद (Choice) पर ही परिणाम आंशिक रूप से निर्भर करता है।
हम अपनी पसंद, निर्णय इत्यादि के लिये पूर्णतया स्वतंत्र है परन्तु इन निर्णयों व पसंदों के परिणामों को वहन करने की ज़िम्मेदारी भी हमारी है, फिर चाहे वो परिणाम अच्छे हों या बुरे। इसे वर्तमान समय में भारतीय प्रशासन के संदर्भ में देखा जा सकता है। जहाँ एक ओर नौकरशाही पर यथा स्थिति (status quo) बनाए रखने का आरोप लगता है, क्योंकि राजनैतिक शक्तियाँ और मीडिया का अति सनसनीखेज प्रस्तुतीकरण निर्णय लेने में बाधा उत्पन्न करते हैं। वहीं दूसरी ओर अशोक खेमका, दुर्गाशक्ति नागपाल, हेमंत करकरे और अन्य यह दर्शाते है कि कैसे कठिन परिस्थितियों में भी कार्य का उचित क्रियान्वयन किया जा सकता है। इस परिप्रेक्ष्य में 2009 बैच के आई.ए.एस. अधिकारी Armstrong Pame द्वारा बिना सरकारी सहायता के मणिपुर से नागालैंड को जोड़ने वाली 100 किमी सड़क का निर्माण लोगों के सहयोग से करवाना एक प्रासंगिक उदाहरण है।
एक कनिष्ठ कर्मचारी अपनी वृद्ध माँ की देखभाल के लिये विशेष छुट्टी के बाद काम पर वापस लौटी है। वित्तीय कारणों से इसे पूर्णकालिक तौर पर काम करने की आवश्यकता है। उसे घर में अपनी माँ की देखभाल के लिये प्रबंधन करने के कारण कठिनाइयाँ हो रही हैं, जिससे उसे मीटिंग (जो प्रायः दिन के समय में आरंभ होती ) से अनुपस्थित रहना पड़ता है और जल्दी ही कार्य बंद कर देना पड़ता है। वह अपने कार्य में बहुत दक्ष है लेकिन उसकी अनुपस्थिति के कारण उस पर दबाव बन रहा है और उसके सहकर्मियों पर काम का बोझ और बढ़ रहा गया है। आप उसके प्रबंधक हैं और आपको ज्ञात हो रहा है कि दैनंदिन काम की गति पर दबाव बन रहा है। उसके एक पुरुष सहकर्मी ने ऐसी टिप्पणी करना भी शुरू कर दिया है कि ‘औरत का स्थान घर में है”, जिससे वह और अधिक तनाव में आ रही है। आप इस परिस्थिति में क्या कदम उठाएंगे? कारण बताइये।
उत्तर :
मुद्दाः सत्यनिष्ठा, गोपनीयता, व्यावसायिक व्यवहार।
तथ्यः कनिष्ठ सदस्या के तर्कपूर्ण व्यक्तिगत कारणों का प्रभाव टीम के अन्य सदस्यों पर पड़ना। कार्य का प्रभावित होना और पुरुष सहकर्मी द्वारा अनावश्यक टिप्पणी।
हितधारकः मैं, कनिष्ठ सदस्या और उसके सहकर्मी, कार्मिक विभाग में स्टाफ के अन्य सदस्य और व्यापक समाज।
कार्रवाईः 
1. सर्वप्रथम, मैं सभी प्रासंगिक तथ्यों की जाँच करूँगा। यदि आवश्यक हुआ तो कार्मिक विभाग के साथ कर्मचारियों से संबंधित प्रक्रियाओं को स्पष्ट रूप से जानने का प्रयास करूँगा।
2. मैं, कनिष्ठ सदस्या के साथ इस मामले पर चर्चा करूँगा। इस क्रम में बैठकों के समय को अधिक लचीला बनाने, घर के कार्य करने जैसे विकल्पों पर विचार करूँगा।
3. स्टाफ के अन्य सदस्यों को, कनिष्ठ सदस्या की समस्या के विषय में बताकर उन्हें यथोचित आचरण को अपनाने की सलाह दूँगा। साथ ही कार्यस्थल पर उत्पीड़न संबंधी ‘विशाखा नियमों’ को उल्लेखित करूँगा। साथ ही साथ स्टाफ को गोपनीयता संबंधी व्यावसायिक मूल्य से परिचित करवाऊंगा।
4. इसप्रकार, परिस्थितियों को समझने का प्रयास करते हुए, मैं समस्या का समाधान निकालने का प्रयास करूँगा और कनिष्ठ सदस्या व अन्य सहकर्मियों के मध्य सदैव न्यायसंगत (fair) रहने का प्रयास करूँगा। यह मेरे ‘सत्यनिष्ठा’ रूपी व्यवहार हेतु महत्त्वपूर्ण है।
5. सभी प्रकार के प्रयासों व समझौते के उपरान्त यदि कनिष्ठ सदस्या निर्धारित कार्यों को पूर्ण करने में सफल नहीं होती है तो मैं कार्मिक विभाग को सभी तथ्यों से अवगत करा दूँगा, क्योंकि एक सीमा के बाहर अन्तिम निर्णय का अधिकार उच्च अधिकारियों/मालिकों को होगा। यह कदम मेरे व्यावसायिक व्यवहार को सुनिश्चित करता है।
6. मैं, यह सुनिश्चित करूँगा कि हर समय गोपनीयता को बनाए रखा जाए। 
इस प्रकार पूरे प्रकरण में मैं निष्पक्षता, वस्तुनिष्ठता जैसे मूल्यों के साथ अपनी भावनात्मक बुद्धिमत्ता का प्रयोग करूँगा। इसके साथ अपने क्षेत्राधिकार में कनिष्ठ सदस्या को सहयोगपूर्ण वातावरण प्रदान कर एक अच्छी कार्यसंस्कृति के विकास का प्रयास करूँगा।
सार्वजनिक जीवन में अधिकारियों से अपेक्षा की जाती है कि वे सार्वजनिक मामलों से व्यक्तिगत विषयों को अलग रखें। क्या किसी व्यक्ति के लिये यह संभव है कि वह व्यक्तिगत लाभों को पेशेवर हितों से अलग रखे? उदाहरण के साथ व्याख्या करें।
उत्तर :
नौकरशाही का किसी संगठन में कोई स्वामित्व हित (Proprietary Interest) नहीं होता है। नौकरशाही की एक उल्लेखनीय विशेषता यह है कि उसके द्वारा व्यक्तियों के मध्य संबंधों को आधिकारिक प्रणाली और नियमों के आधार पर नियंत्रित किया जाता है। सरकारी पद निजी भागीदारी, भावनाओं इत्यादि से मुक्त होते हैं। इस प्रकार, निर्णय व्यक्तिगत कारकों के बजाय तर्कसंगत कारकों से संचालित होते हैं। यही कारण है कि निष्पक्षता, सत्यनिष्ठा, वस्तुनिष्ठता को नौकरशाही के महत्त्वपूर्ण मूल्यों में सम्मिलित किया गया है। यह तार्किक नौकरशाही की आवश्यक शर्त है। 
हाँ, यह संभव है कि व्यक्तिगत लाभों को व्यावसायिक हितों से दूर रखा जा सके। उदाहरण के तौर पर अपने बच्चों को कार्यालय की कार से विद्यालय न छोड़ना, यदि उसका अलग से स्वभुगतान न किया जाता हो। ऐतिहासिक उदाहरण के तौर पर चाणक्य से प्रेरणा ली जा सकती है जिसमें उसके पास दो लैम्प थे। इन लैम्पों में एक का उपयोग वह कोर्ट संबंधित मुद्दों के लिये करता था और दूसरा जो उसका स्वयं का था, का उपयोग व्यक्तिगत मामलों के लिये करता था।
लोकतंत्र में कुशल सिविल सेवा के लिये कुछ मूल्य अवश्य होने चाहियें, जो इसे अन्य व्यवसायों से अलग करती है। दिये गए बयान के आलोक में सार्वजनिक सेवाओं के लिये मूलभूत मूल्यों की व्याख्या कीजिये।
उत्तर :
लोकतंत्र में सिविल सेवकों के विशेष दायित्व होते हैं, क्योंकि उन्हें सामुदायिक संसाधनों का प्रबंधन करना और समुदायों के लिये सेवाएँ प्रदान करना जैसी प्रमुख ज़िम्मेदारियाँ निभानी होती हैं। स्वाभाविक रूप से नागरिक, सिविल सेवकों से समाज में कुशलता से काम करने के क्रम में कुछ मूल्यों को बनाए रखने की उम्मीद करते हैं। 
सार्वजनिक सेवाओं के लिये आवश्यक मूलभूत मूल्य-
निःस्वार्थता- सार्वजनिक पदधारकों को जनता के हितों के मामलों में पूरी तरह से कार्य करना चाहिये। उन्हें खुद के लिये वित्तीय या अन्य लाभ, अपने परिवार या अपने दोस्तों द्वारा हासिल करने के क्रम में ऐसा नहीं करना चाहिये।
वफ़ादारी- सार्वजनिक पद धारकों को उनके सरकारी कर्त्तव्यों के निष्पादन में उन्हें प्रभावित करने की कोशिश हो सकती है, अतः उन्हें बाहर के व्यक्तियों या संगठनों को किसी भी वित्तीय या अन्य दायित्वों के अधीन खुद की जगह नहीं रखना चाहिये।
निष्पक्षता- सार्वजनिक पदधारकों को योग्यता के आधार पर विकल्प बनाने चाहिये, सार्वजनिक नियुक्तियों, ठेके देने या पुरस्कार और लाभ के लिये व्यक्तियों के चयन में निष्पक्षता होनी चाहिये।
जवाबदेही- सार्वजनिक पदधारक अपने फैसलों और कार्यों के लिये जनता के प्रति जवाबदेह हैं और उनके कार्यालय के लिये उपयुक्त जो कुछ भी जाँच के लिये उपलब्ध हो, स्वयं प्रस्तुत करना चाहिये।
खुलापन- सार्वजनिक पदधारकों को लिये गए सभी फैसलों और कार्यों के बारे में संभव रूप में खुला होना चाहिये। उन्हें अपने निर्णय के लिये कारण स्पष्ट रूप से देने चाहियें और जानकारी को सीमित तभी करना चाहिये जब व्यापक सार्वजनिक हित प्रभावित हों।
ईमानदारी- सार्वजनिक कार्यालय के पदधारकों के लिये अपने सार्वजनिक कर्त्तव्यों से संबंधित किसी भी निजी हितों की घोषणा करना एक कर्त्तव्य है और यह जनता के हित की रक्षा करता है।
नेतृत्व- सार्वजनिक पद धारकों को सार्वजनिक हितों को बढ़ावा देने और कुशल नेतृत्व उदाहरण के द्वारा इस सिद्धांत का समर्थन करना चाहिये।
आप किसी चिकित्सा महाविद्यालय के डीन हैं। हाल ही में एक शिशु के जन्म के समय गर्भपात की सूचना मिली और शिशु का जन्म अभी होना बाकी ही था। इस शिशु के माता-पिता और उनके परिवार को इससे आशाएँ थीं और वे पिछले 7 वर्षों से एक बच्चे के लिये प्रयासरत थे। उन्होंने प्रसूति के स्तर पर अनियमितता और नजरअंदाजी का आरोप लगाया जिसकी कीमत उनके शिशु को चुकानी पड़ी। कुछ मीडिया समूहों और स्थानीय लोगों ने इस घटना को दुर्भाग्यपूर्ण बताया है। अस्पताल के कर्मचारी चिकित्सक के पक्ष में एकजुट हो गए हैं और चिकित्सक के विरूद्ध कोई भी कदम उठाए जाने की स्थिति में हड़ताल पर जाने को तैयार हैं। निकट भविष्य में शहर में चिकनगुनिया का संक्रमण होने की संभावना की रिपोर्ट आई है और आप इस स्थिति में हड़ताल को वहन नहीं कर सकते। आपके समक्ष कौन-से विकल्प हैं? प्रत्येक के गुण-अवगुण बताएँ। आप क्या करेंगे और क्यों?
उत्तर :
निर्णयात्मक आधारः निर्णय प्रक्रिया को वस्तुनिष्ठ व निष्पक्ष बनाना जो पीड़ित को न्याय प्रदान कर सके।
विकल्पः इस केस स्टडी में निम्नलिखित विकल्प उपस्थित हैं-
1. व्यक्तिगत नेतृत्व में इस मामले के लिये एक जाँच प्रक्रिया का प्रारम्भ करना।
गुणः यह विकल्प मेरी निष्पक्षता को इंगित करता है। साथ ही ऐसी परिस्थितियों में मेरी नेतृत्व क्षमता को उद्घाटित करता है। इससे तथ्यों की सत्यता के आधार पर निर्णय हो सकेगा।
दोषः यह भुक्तभोगी को त्वरित न्याय प्रदान करने में असफल है।
2. चिकित्सक को निलंबित करना व पुनः बहाली के लिये आश्वस्त करना।
गुणः इस विकल्प  द्वारा चिकित्सक के निलबंन से संभावित अन्य चिकित्सकों की हड़ताल को नियंत्रित किया जा सकता है। ऐसी स्थिति में यह कार्यवाही भावनात्मक बुद्धिमत्ता संबंधी मूल्य के प्रयोग से संबंधित है।
दोषः भविष्य में होने वाली चिकनगुनिया की महामारी को देखते हुए एक डाक्टर को टीम से हटाना एक अदूरदर्शितापूर्ण निर्णय हो सकता है।
3. पीड़ित परिवार के आरोपों को अनसुना करना और परिवार को बताना कि प्रक्रिया में यथोचित परिश्रम (diligence) किया गया है।
गुणः भविष्य में चिकनगुनिया की महामारी से बचाव हेतु व्यापक समाज के हित के लिये परिवार के आरोपों को अनसुना किया जा सकता है। यह उपयोगितावादी नैतिकता के सिद्धान्त पर सही प्रतीत होता है।
दोषः यह विकल्प मेरी वस्तुनिष्ठता पर प्रश्न खड़े करता है साथ ही भविष्य में होने वाली ऐसी गलतियों के लिये एक अनुचित उदाहरण प्रस्तुत करता है।
ऐसे विकल्पों की अवस्था में मेरी कार्यविधि निम्न प्रकार होगी-
कार्यविधिः
1. मैं, तथ्यों और रिपोर्ट की सत्यता की जाँच करूँगा ताकि निष्पक्षता को सुनिश्चित की जा सके।
2. मैं, चिकित्सक को अस्थायी तौर पर निलंबित करूँगा, ताकि हितों के टकराव को रोका जा सके।
3. मैं, पीड़ित परिवार और मीडिया से मिलूँगा ताकि अपनी करूणा को व्यक्त कर सकूँ और व्यावसायिक संहिता को सुनिश्चित करूँगा। यदि जांच में किसी प्रकार की लापरवाही सामने आती है तो उचित दंड की व्यवस्था की जाएगी, ताकि जनता व पीड़ित परिवार के विश्वास को बहाल किया जा सके।
4. इन सारी कार्यवाहियों के मध्य मैं अपने स्टाफ की औपचारिक बैठकें आयोजित करूँगा, जिससे उनका मनोबल बढ़ाया जा सके।
मानवीय मूल्यों का विकास समाज में रहते हुए ही संभव है। आज की भाग-दौड़ भरी ज़िंदगी में एकाकीपन के साथ रहने को अभिशप्त व्यक्ति में ये मूल्य दम तोड़ रहे हैं। इस संबंध में आपका क्या मत है? उदाहरणों से अपने मत को संपुष्ट कीजिये।
उत्तर :
नैतिकता सदैव समाज सापेक्ष होती है। समाज में ही नैतिक मूल्यों का निर्माण होता है और समाज के लोगों की अंतर्क्रिया के फलस्वरूप ही इसका विकास होता है। समय के साथ-साथ समाज की व्यवस्थाओं में परिवर्तन आने पर प्रायः नैतिक प्रगति या अवनति देखी गई है।

आज का मनुष्य अपनी महत्त्वाकांक्षाओं को पूरा करने की दौड़ में एक वस्तु बन गया है। उसकी ज़िंदगी इतनी व्यस्त हो गई है कि समाज की बात तो छोड़िये उसके पास स्वयं के लिये वक्त नहीं है। प्यार, संवेदना, परोपकार, भाईचारा जैसे मूल्य उसकी व्यस्त जिंदगी में कहीं खो गए हैं। वह सड़क पर घायल पड़े व्यक्ति की मदद नहीं करता क्योंकि न तो उसके पास वक्त है और न ही वह पुलिस की कार्रवाई में उलझना चाहता है; वह अपने संबंधियों से मिलने खुशी के मौके पर तो दूर की बात है, मातम की स्थिति में भी नहीं जाता। मानवीय संवेदनाएँ ऐसे एकाकी जीवन में दम तोड़ रही हैं, चाहे इसके मूल में जो भी कारण हों।

एक मनुष्य और पशु में मूल अंतर यह है कि एक पशु अपनी इच्छाओं से नियंत्रित होता है और मनुष्य मस्तिष्क से। मनुष्य सोच सकता है और उसने अपनी विचारशक्ति से ही समय के विभिन्न दौरों में नैतिक मूल्यों का निर्माण और विकास किया है। जिनमें सबसे अहम मूल्य मानवता का है। आज आवश्यकता है कि नई पीढ़ी में बचपन से नैतिक मूल्यों के सुदृढ़ीकरण की नींव डाली जाए, ताकि जीवन की परिस्थितियाँ कैसी भी हों, वह उनसे जूझते हुए भी नैतिक मूल्यों को खुद में संजोए रखे।